AĠĠORNAT: Erba' persuni mejta wara l-kaos fil-Capitol
Erba' persuni nqatlu waqt dimostrazzjonijiet minn persuni favur Trump li mhux qed jaċċettaw ir-riżultat tal-elezzjoni Presidenzjali. Fil-binja magħrufa bħala Capitol kien hemm kaos sħiħ, b'atti vjolenti u nies armati dehru jkissru twieqi u jidħlu fejn kien qed jitlaqqa' l-Kungress. Kawża ta' dan, kellu jieqaf il-vot biex il-membri tal-Kamra tar-Rappreżentanti u s-Senaturi jiċċertifikaw formalment lil Joe Biden bħala s-46 President tal-Istati Uniti. Il-vot tkompla kmieni dalgħodu kif ikkalmat is-sitwazzjoni. Xħin waslu għall-vot tal-Istat ta' Pennsylvania, is-Senaturi kellhom jirtiraw biex jiddibattu oġġezzjoni dwar il-voti elettorali tal-istess stat, imressqa minn rappreżentanti Repubblikani. Is-senat ivvota kontra l-oġġezzjoni b'maġġoranza ta' 92 vot, kienu biss 7 voti rreġistrati favur. Intant, fi tweet il-Prim Ministru Robert Abela qal li l-Amerka għandu jkollha bidla fl-amministrazzjoni tal-pajjiż li timxi b'mod ħarir u fil-paċi. Dan ħalli r-rieda tal-poplu rispettata. Il-Prim Ministru Malti saħaq li hu ċert li l-istituzzjonijiet Amerikani se juru reżiljenza f'dan il-mument.